ໃນວັນທີ 8 ເດືອນກໍລະກົດຜ່ານມາ, ຫຼັກສູດການຝຶກອົບຮົມແບບເລັ່ງລັດສຳລັບບັນດາຄູສອນພາສາຍີ່ປຸ່ນໃນລະດັບຊັ້ນມັດທະຍົມສຶກສາ ໄດ້ເລີ່ມຂຶ້ນຢູ່ທີ່ສູນຝຶກອົບຮົມຂອງສູນກາງແນວລາວສ້າງຊາດທີ່ນະຄອນຫຼວງວຽງຈັນ.
ການຝຶກອົບຮົມໃນຄັ້ງນີ້ ໄດ້ຈັດຂຶ້ນໂດຍການໃຫ້ກຽດເຂົ້າຮ່ວມເປັນປະທານພິທີເປີດຂອງ ທ່ານ ຄຳພັນ ພິມສີປະສົມ, ອະດີດຮອງຜູ້ອຳນວຍການສະຖາບັນຄົ້ນຄວ້າວິທະຍາສາດການສຶກສາ ຫຼື ສວສ, ແລະ ທ່ານ ນາງ ໂຄຊູເອະ ຄາວາມູລະ, ຮອງຜູ້ອຳນວຍການສູນອາຊີ, ມູນນິທິຍີ່ປຸ່ນ ປະຈຳນະຄອນຫຼວງວຽງຈັນ.
ຄູສອນ 13 ທ່ານ ຈາກໂຮງຮຽນມັດທະຍົມສົມບູນວຽງຈັນ, ໂຮງຮຽນມັດທະຍົມສົມບູນໜອງບອນ, ໂຮງຮຽນມັດທະຍົມສົມບູນເພຍວັດ ແລະ ໂຮງຮຽນມັດທະຍົມສົມບູນໂພນທັນ ແລະ 1 ທ່ານ ຈາກສະຖາບັນຄົ້ນຄວ້າວິທະຍາສາດການສຶກສາ, ສູນພາສາຕ່າງປະເທດ ຈະເຂົ້າຮ່ວມໃນຫຼັກສູດເປັນໄລຍະ 28 ວັນ. ບັນດາອາຈານຈາກພະແນກພາສາຍີ່ປຸ່ນ, ຄະນະອັກສອນສາດ ແລະ ອາຈານຈາກສະຖາບັນພັດທະນາຊັບພະຍາກອນມະນຸດ ລາວ-ຍີ່ປຸ່ນ, ມະຫາວິທະຍາໄລແຫ່ງຊາດລາວ ກໍຈະໄດ້ໃຫ້ການສະໜັບສະໜູນຢ່າງເຕັມທີ່ໃນນາມເປັນວິທະຍາກອນໃນຫຼັກສູດດັ່ງກ່າວ.